b"\n_START_ARTICLE_\nSJ\n_START_PARAGRAPH_\nSJ AB er et svensk statsligt aktieselskab, som prim\xc3\xa6rt varetager jernbanetrafik i Sverige. SJ AB blev dannet ved opdeling af Statens J\xc3\xa4rnv\xc3\xa4gar den 1. januar 2001. Virksomheden anvender varem\xc3\xa6rket SJ.\n_START_SECTION_\nTrafik\n_START_PARAGRAPH_\nSJ k\xc3\xb8rer egne tog, blandt andre hurtigtoget (til og med 11/12-2011=) X 2000 (fra og med den 12/12-2011 = Snabbt\xc3\xa5g), InterCity, regionaltog samt nattog. Nattogene k\xc3\xb8res blandt andet mellem Malm\xc3\xb6 og Storlien, mellem G\xc3\xb6teborg og Storlien, fra Stockholm til Storlien og \xc3\x85re/Duved, mellem Stockholm og Malm\xc3\xb6, mellem Stockholm og Oslo i Norge, samt mellem Malm\xc3\xb6 og Oslo. Desuden k\xc3\xb8rer SJ i entreprise for lokale trafikselskaber rundt omkring i landet. SJ er eneejer af Stockholmst\xc3\xa5g som siden den 18. juni 2006 har drevet pendlertrafikken for Storstockholms Lokaltrafik.\n_START_SECTION_\nLinx\n_START_PARAGRAPH_\nSJ har ikke l\xc3\xa6ngere international trafik til Norge, men i begyndelsen af 2000'erne oprettede SJ og de norske statsbaner, NSB, det f\xc3\xa6lles datterselskab Linx, som varetog den internationale jernbanepassagertrafik mellem de nordiske hovedst\xc3\xa6der, p\xc3\xa5 jernbanestr\xc3\xa6kningerne Stockholm-Karlstad-Oslo og Oslo-G\xc3\xb6teborg-Malm\xc3\xb6-K\xc3\xb8benhavn. Hovedkontoret l\xc3\xa5 i G\xc3\xb6teborg._NEWLINE_Linx havde egne X2-hurtigtog (samme togtype som X 2000) under varem\xc3\xa6rket Linxt\xc3\xa5g, samt lokomotivdrevne InterCity-tog. Trafikken mellem Oslo og G\xc3\xb6teborg k\xc3\xb8rtes udelukkende med InterCity-tog, da denne str\xc3\xa6kning ikke er anlagt til hurtigtog._NEWLINE_P\xc3\xa5 grund af d\xc3\xa5rlig \xc3\xb8konomi blev Linx nedlagt ved \xc3\xa5rsskiftet 2004-2005. Str\xc3\xa6kningerne Stockholm-Karlstad og G\xc3\xb6teborg-Malm\xc3\xb6 blev overtaget af SJ, foruden weekendtrafik mellem Karlstad og Oslo. NSB k\xc3\xb8rer fortsat trafikken mellem Oslo og G\xc3\xb6teborg, mens \xc3\x98resundstogene delvis k\xc3\xb8rer trafikken p\xc3\xa5 str\xc3\xa6kningen G\xc3\xb6teborg-Malm\xc3\xb6-K\xc3\xb8benhavn.\n_START_SECTION_\nBerlin Night Express\n_START_PARAGRAPH_\nSammen med den tyske virksomhed Georg Verkehrsorganisation k\xc3\xb8rte SJ nattogstrafikken p\xc3\xa5 str\xc3\xa6kningen Malm\xc3\xb6-Berlin, over \xc3\x98sters\xc3\xb8en via f\xc3\xa6rgeruten Trelleborg-Sassnitz. Togene blev k\xc3\xb8rt under varem\xc3\xa6rket Berlin Night Express, og blev markedsf\xc3\xb8ret som nogle af Europas mest moderne sovevognstog. Toget blev k\xc3\xb8rt uden medvirken af de tyske statsbaner, der valgte at stoppe trafikken. I marts 2012 blev trafikken overtaget af Veolia Transport."